移種菖蒲
作者：潘璵
朝代：宋

paragraphs: 誰剪蒼龍髯，種之水邊石。
不與草爭春，四時挺幽碧。
余心具靜觀，而愛此正色。
一朝移香根，古瓷手親植。
疏之以泠風，沐之以甘澤。
得此伴閑身，凡花何足惜。
呼童汛浄室，寘彼芝蘭側。
如參物外人，利名念俱釋。
如親詩中仙，冷澹趣相得。
人物本一體，清濁霄壤隔。
物以類而聚，人於交貴擇。
人爲物之靈，詎可乏真識。